สงกรานต์เข้ม รถตู้-รถทัวร์ เน้นปลอดภัย ทั้งไปและกลับ
ประชาชนร่วมสรงน้ำ พระพุทธกำเนิดกาสาวพัตร์ ในงาน เถลิงศกสุขสันต์ มหาสงกรานต์ ตำนานไทย อย่างคึกคัก พร้อมนำน้ำที่สรงพระกลับไปบูชา ด้านตำรวจเตรียมตัวรับมือคนแห่กลับภูมิลำเนาและท่องเที่ยวช่วงสงกรานต์ จัดทีมแพทย์พยาบาลตรวจร่างกายโชเฟอร์รถตู้-รถทัวร์ถึงสถานีขนส่งฯ หากพบร่างกายไม่พร้อม ห้ามขับรถเด็ดขาด ป้องกันการเกิดอุบัติเหตุไว้ก่อน,วันที่สองของการจัดงานเถลิงศกสุขสันต์ มหาสงกรานต์ ตำนานไทย ที่พระลานพระราชวังดุสิต เมื่อวันที่ 7 เม.ย. ผู้สื่อข่าวรายงานว่า เมื่อเวลา 13.34 น. สมเด็จพระเจ้าอยู่หัว ทรงพระกรุณาโปรดเกล้าฯ ให้ พล.อ.อ.เกษม อยู่สุข หัวหน้าสำนักงานราชเลขานุการในพระองค์สมเด็จพระเจ้าอยู่หัว อัญเชิญพระพุทธกำเนิดกาสาวพัตร์ พระพุทธรูปสำคัญที่หล่อขึ้นเมื่อครั้งทรงพระผนวช วันที่ 6 พฤศจิกายน 2521 มาประดิษฐานยังบุษบก ตั้งอยู่ด้านหลังพระบรมราชานุสรณ์พระบาทสมเด็จพระจุลจอมเกล้าเจ้าอยู่หัว เพื่อให้ประชาชนได้สักการะและสรงน้ำเพื่อเป็นสิริมงคล ทั้งนี้ เจ้าหน้าที่สำนักพระราชวังได้ต่อท่อน้ำใต้ฐานที่ตั้งพระพุทธรูป เมื่อประชาชนได้สรงน้ำแล้ว น้ำจะไหลลงมาในอ่างขนาดใหญ่ที่เตรียมไว้ ประชาชนสามารถตักไปบูชาได้ด้วย ซึ่งได้รับความสนใจจากผู้มาสรงน้ำพระ ได้นำขวดเปล่ามาบรรจุน้ำกลับไป นอกจากนี้ ยังมีการจัดสถานที่ให้ประชาชนรดน้ำขอพรผู้ใหญ่สำหรับผู้ที่เดินทางมาเป็นครอบครัวด้วย,ส่วนที่สนามเสือป่า มีกิจกรรมการแข่งขันก่อพระเจดีย์ทราย ชิงโล่พระราชทานสมเด็จพระเจ้าอยู่หัว ซึ่งมีผู้สมัครแข่งขัน จำนวน 44 ทีม จากหน่วยงานภาครัฐ สถาบันการศึกษาต่างๆ ร่วมชิงชัย บรรยากาศเป็นไปอย่างคึกคัก แต่ละทีมล้วนตั้งอกตั้งใจรังสรรค์กองทรายให้เป็นรูปทรงเจดีย์ที่มีความสวยงาม และมีการประกาศผลพร้อมมอบโล่รางวัลในวันที่ 8 เม.ย.นี้ โดยนายสุวิทย์ ปรทุมวงษ์ นักศึกษาชั้นปีที่ 3 ภาควิชาวิจิตรศิลป์ สาขาวิชาประติมากรรม มหาวิทยาลัยเทคโนโลยีราชมงคลรัตนโกสินทร์ (เพาะช่าง) เปิดเผยว่า รวมกลุ่มกับเพื่อนร่วม 8 คน มาสมัครแข่งขันก่อพระเจดีย์ทรายเพราะมีความสนใจในศิลปวัฒนธรรมไทย อีกทั้งไม่เคยร่วมแข่งขันลักษณะนี้มาก่อน จึงคิดว่าน่าจะเป็นประสบการณ์ที่ดี ประจวบกับเป็นช่วงปิดเทอมด้วย โดยได้รับคำแนะนำจากอาจารย์ในช่วงแรก ก่อนตัวเองและเพื่อนๆร่วมกันก่อพระเจดีย์เป็นทรงลังกา ซึ่งมีรูปทรงสวยงามเป็นเอกลักษณ์ ก่อนหน้านี้ก่อแล้วล้มมาถึง 2 ครั้งเหมือนกับต้องเริ่มต้นใหม่ ต้องใช้ทั้งความอดทน และสามัคคี ทั้งนี้ ตัวเองและเพื่อนไม่ได้หวังว่าจะได้รับรางวัล เพียงแต่อยากมาร่วมสนุกและรับประสบการณ์ที่ดีกลับไป,จากนั้นในช่วงเย็น มีการแสดงจากโรงเรียนจิตรลดา เช่น การละเล่นเด็กไทย ชุดรีรีข้าวสารแม่งูเอ๋ย มอญซ่อนผ้า แปะแข็งรำวงสงกรานต์หวานใจ และโรงเรียนวชิราวุธวิทยาลัยกับการแสดงปี่สกอต ตีธงประกอบเพลงมหาสงกรานต์ เป็นต้น ซึ่งได้รับความสนใจจากผู้มาร่วมงาน ท่ามกลางสภาพอากาศที่มีฝนโปรยปรายลงมาในบางช่วง,สำหรับการเตรียมพร้อมรับมือคนเดินทางกลับภูมิลำเนาในช่วงเทศกาลสงกรานต์ในสัปดาห์หน้านั้น ผู้สื่อข่าวได้รับการเปิดเผยจาก พล.ต.อ.วิระชัย ทรงเมตตา รอง ผบ.ตร. หลังนำทีมแพทย์ พยาบาล จาก รพ.ตำรวจ ตำรวจ บก.จร. และตำรวจจราจรโครงการพระราชดำริ ไปที่อาคารผู้โดยสาร สถานีขนส่งผู้โดยสารกรุงเทพฯ (จตุจักร) เมื่อช่วงสายวันที่ 7 เม.ย.เพื่อตรวจเยี่ยมประชาชนที่เดินทางกลับและท่องเที่ยวช่วงเทศกาลสงกรานต์ 2561 ตามโครงการ ตรวจคน ตรวจรถ ก่อนขับ กลับบ้านปลอดภัย โดย พล.ต.อ.วิระชัยคาดการณ์ว่าจะมีผู้โดยสารทยอยเดินทางออกจากกรุงเทพฯไปยังจังหวัดต่างๆ ตั้งแต่วันที่ 10-13 เม.ย. ก่อนหน้านี้จะเห็นข่าวรถตู้และรถ บขส. เกิดอุบัติเหตุจนมีการบาดเจ็บและเสียชีวิตอยู่บ่อยครั้ง ซึ่งมีสาเหตุมาจากคน ยานพาหนะ และสภาพแวดล้อม เพื่อป้องกันไม่ให้เกิดอุบัติเหตุที่นำพามาซึ่งความสูญเสียในเทศกาลแห่งความสุข ซึ่งเป็นช่วงที่มีสถิติอุบัติเหตุทางถนนสูงกว่าปกติ จึงได้จัดโครงการดังกล่าวขึ้นมา โดยทีมแพทย์จะตรวจร่างกายของผู้ขับรถโดยสาร หากตรวจพบว่าร่างกายไม่พร้อม ต้องห้ามขับรถโดยเด็ดขาด,ด้าน พล.ต.อ.เฉลิมเกียรติ ศรีวรขาน รอง ผบ.ตร. ก็เปิดเผยหลังนำตำรวจ สน.จักรวรรดิ รณรงค์ห้ามจำหน่ายปืนฉีดน้ำแรงดันสูงภายในตลาดสำเพ็ง แขวงจักรวรรดิ เขตสัมพันธวงศ์ กรุงเทพฯ ว่าได้สั่งกำชับให้เจ้าหน้าที่เข้มงวดในช่วงเทศกาลสงกรานต์ห้ามขายปืนฉีดน้ำแรงดันสูงสำหรับในจุดที่ประชาชนชาวไทยเล่นสงกรานต์ทั่วประเทศ หากผู้ประกอบธุรกิจหรือพ่อค้าแม่ค้ารายใดฝ่าฝืนจะถูกดำเนินคดีตามกฎหมายอย่างเข้มงวด
ตรวจคน ตรวจรถ ก่อนขับ กลับบ้านปลอดภัย โดย พล.ต.อ.วิระชัยคาดการณ์ว่าจะมีผู้โดยสารทยอยเดินทางออกจากกรุงเทพฯไปยังจังหวัดต่างๆ ตั้งแต่วันที่ 10-13 เม.ย.
สงกรานต์,สงกรานต์ปี 61,เดินทางกลับบ้าน,เล่นน้ำสงกรานต์,ข่าวหน้า1